Jgħaddu l-ġranet u l-ġimgħat u għadna nistennew dawk l-imberkin irċevuti sabiex jiġu ppublikati. U tgħidli qalbi nittewbu se jħalluna tal-PN, għax apparti li għajtu l-irtirata fuq kemm dawn id-donazzjonijiet huma maħmuġa, issa qalulna li huma leġittimi għax kienu arranġament kummerċjali, ħlas għar-reklamar, proprjament ħlas għall-"programmazzjoni tal-programmi". U f'dawn il-ġimagħtejn twal għal PN rajna li dan l-arranġament finanzjarju seta' kien ilu jitħaddem, imma l-Kap tal-Oppożizzjoni li jippontifika l-bjuda u t-trasparenza, ma ra xejn ħażin u baqa' jagħmel l-istess arranġamenti, arranġamenti li minn diskors wieħed tal-Viċi Kapijiet u tas-Segretarju Finanzjarju ma kellhomx idea li qed isiru ma diversi negozjanti. U x'taħwid! Waħda tgħidilna fuq l-istazzjon nazzjonali li se jippubblikaw l-irċevuta, u mbagħad jum wara ieħor fuq l-istess stazzjon jgħidilna li le. U dan mhux kollox. F'ġimagħtejn ġie allegat li f'erba' snin id-donazzjonijiet telgħu għal €600,000. U l-isbaħ skoperta kienet li l-irċevuti ħarġu minn żewġ kumpaniji li joffru servizzi speċifiċi li m'għandhom bżonn ebda reklamar għax waħda tiprovdi l-ikel fuq il-linji tal-ajru u l-oħra tipprovdi l-ikel fl-isptar. U tista' mhux tqalleb f'In-Nazzjon u f' Il-Mument u tara n-NET TV għax mhu se tara l-ebda reklam minn ta' dawn. U ejja ngħiduha, b'€600,000 suppost dawn ir-reklami qed noħolmu bihom u nixxenqu sabiex is-servizz li jagħtu dawn il-kumpaniji jwessgħuh għall-pajjiż kollu u mhux għall-ajru u għall-isptar biss. Il-PN addotta l-open door policy. Fetħu l-bibien biex suppost jilqgħu n-nagħaġ il-mitlufa lura u nagħaġ oħra ġodda. Imma din il-policy qed ikollha effett oppost għaliex flok deħlin, in-nies huma aktar ħerġin. U flok jidħlu f'qoxrithom u jagħmlu eżami tal-kuxjenza ħalli jaraw kif din l-emorraġija ma tistax tieqaf, anzi donnha qed terġa' tiżdied, jissuppervjaw u jikkomunikaw nuqqas ta' tolleranza lejn dawn il-persuni li ddeċidew li jiddisassoċċjaw ruħhom mill-klikka estremista li ħakmet lill-PN. It-tolleranza lejn il-libertà tal-ħsieb fost l-estremisti li ħakmu lill-PN qed tixgħel aktar mix-xemx sajfija. Kif jitilquhom ta' madwarhom jinfexxu f'dillirju u jgħajruhom pulċinelli, ħmieġ, żibel, mejtin bil-ġuħ, ġakbini, ġuda u qħab. Ir-rispett tal-ħsieb liberu tal-espressjoni ssir ħrafa ta' esopu u tisfuma fl-arja. U dan l-atteġġjament ta' nuqqas ta' tolleranza u rispett qiegħed jiġi espress lejn persuni li huma fundamentalment Nazzjonalisti. Aħseb u ara kemm se jġibu rispett lil min minn ġuf ommu huwa Laburist. Jumejn ilu ċċelebrajna jum mill-aktar importanti u storiku għall-pajjiżna – Jum il-Ħelsien. Dan l-avveniment infakkruh kull sena mhux tant għax hija sempliċiment ġrajja li seħħet imma għaliex l-iskop wara din il-ġrajja kien il-ħsieb u l-ħolma tal-maħbub Perit Duminku Mintoff li wettaq ħsibijietu, dik li jara lil Malta Ħielsa verament mill-ħakma tal-barrani, li kapaċi tfendi għal rasha, toħloq l-ekonomija tagħha, l-impjiegi mill-industrija u s-servizzi ġġenerati f'pajjiżna, ekonomija mhux ibbażata fuq l-infiq militari u navali tal-forzi armati ta' l-Ingilterra u n-NATO. Fuq kollox Mintoff issiġilla l-ħsieb li pajjiżna jkun oażi ta' paċi f'nofs il-Mediterran, reġjun li għal mijiet ta' snin kien mifluġġ bi gwerrer u inkwiet politiku. Din kienet il-politika fundamentali tan-newtralità, politika li għandna x-xorti kbira li għadna ngawdu sal-lum u jkun għajb għal min f'dawn l-aħħar ġranet waqt il-Kungress tal-EPP saqsa u ġab fid-dubju din il-politika tan-newtralità ta' pajjiżna. Kien ikun ferm kburi l-maħbub Duminku Mintoff li jara li l-Partit Laburista fil-Gvern f'dawn l-aħħar erba' snin seddaq il-ħolma tiegħu hekk kif pajjiżna mhux talli ħoloq ir-rota ekonomika tiegħu imma talli Malta hija fost l-aqwa fl-Ewropa fit-tkabbir ekonomiku, fil-ħolqien tal-ġid, fil-ħolqien ta' l-impjiegi, fit-tnaqqis tar-rata tal-qgħad u fis-servizzi mediċi. U dan kollu sar mingħajr ma żied il-piż fuq il-poplu u s-servizzi fundamentali: is-servizzi soċjali, l-edukazzjoni u s-saħħa jibqgħu jitjiebu u jibqgħu bla ħlas. Dan li jagħmilna kburin bil-Ħelsien li ksibna 38 sena ilu. Ħaddieħor ttanta jillimita din il-kisba u jirreferi għaliha bħala jum l-armata. Imma l-poplu jaf biżżejjed x'kien l-iskop ta' dan il-jum. Mintoff iddeskriva ferm tajjeb dan il-jum meta qal: "Għalhekk għalina s-sena 1979 u l-31 ta' Marzu, f'nofsillejl, tkun l-ikbar festa li qatt rat Malta.'' Xejn ma jagħtini gost aktar li flimkien mal-familja tiegħi, flimkien ma' wliedi f'lejlet Jum il-Ħelsien insellem lil Malta Ħielsa u nitilgħu l-għolja tal-Ħelsien b'ward aħmar f'idejna. Insellem lil Malta Ħielsa b'silta mill-Innu tal-Ħelsien li tgħodd sew għal żminijietna wkoll: "Aħna minn qalbna nsellmulek, Malta. Ifraħ u thenna, Ġenna ta' Sliem. Fuqek qatt aktar barrani ma jaħkem. Ħares ferħana, Malta, 'il quddiem. Tlajt sal-quċċata: minn hemm ħadd ma jniżżlek. Ġensek iħarsek jibqa' sat-tmiem."